Et kalastus ära tasuks, pidi kaluril olema 15-20 räime- ja kiluvõrku. Võrkude kestvusajaks arvestati hea hoolitsuse korral 4-5 aastat. Oli kahjusid, mida ei suudetud vältida. Kestvusaeg lühenes, kui olid sagedased sügistormid ja võrgud tormi ajaks merre jäid. Ka  lühenes võrgu iga kauakestvate sügissadudega, kui võrgud ei jõudnud kuivada. Vahel rebenesid võrgud just nimetatud põhjustel võrgunöörist lahti, kui kõdunemisprotsess oli oma töö teinud.